“REIT” การลงทุนที่ให้เราได้ค่าเช่า เหมือนเป็นเจ้าของ ห้าง ออฟฟิศ โรงแรม
REIT คืออะไร ถึงทำให้เราเลือกเป็นเจ้าของเฉพาะห้างดัง โดยที่ไม่จำเป็นต้องมีส่วนร่วมเป็นเจ้าของกิจการทั้งหมดแบบหุ้น ? ลงทุนแมนจะเล่าให้ฟัง
24 ก.พ. 2566

“REIT” การลงทุนที่ให้เราได้ค่าเช่า เหมือนเป็นเจ้าของ ห้าง ออฟฟิศ โรงแรม /โดย ลงทุนแมน
ปกติแล้ว เวลาเราลงทุนในหุ้น เราก็จะได้มีส่วนร่วมเป็นเจ้าของกิจการ และมีส่วนได้ส่วนเสียตามผลประกอบการ
แต่ในตลาดหุ้นไทย เราก็ยังมีหน่วยลงทุนคล้ายหุ้น เรียกว่า REIT หรือทรัสต์เพื่อการลงทุนในอสังหาริมทรัพย์
ที่ทำให้เราสามารถเลือกลงทุนได้ เฉพาะสินทรัพย์ที่เราชื่นชอบ เช่น ห้างสรรพสินค้าดัง หรือโรงแรมหรูบางแห่ง ก็ได้เหมือนกัน
วันนี้ เรามาดูกันว่า REIT คืออะไร ถึงทำให้เราเลือกเป็นเจ้าของเฉพาะห้างดัง โดยที่ไม่จำเป็นต้องมีส่วนร่วมเป็นเจ้าของกิจการทั้งหมดแบบหุ้น ? ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ปัจจุบัน เราจะเห็นบริษัทต่าง ๆ ในตลาดหลักทรัพย์ มีการขายอสังหาริมทรัพย์ของบริษัท เข้า REIT เป็นจำนวนมาก
ยกตัวอย่างให้เห็นภาพก็เช่น
- CPNREIT เป็น REIT ของเครือเซ็นทรัล
ได้สิทธิ์ความเป็นเจ้าของ 
ศูนย์การค้าในเครือเซ็นทรัล 7 แห่ง
อาคารสำนักงาน 4 แห่ง
โรงแรม 1 แห่ง
- BOFFICE เป็น REIT ของกลุ่มบริษัทภิรัชบุรี
ได้สิทธิ์ความเป็นเจ้าของ 
อาคารสำนักงานภิรัชทาวเวอร์ แอท เอ็มควอเทียร์ และ อาคารสำนักงานภิรัชทาวเวอร์ แอท ไบเทค
- LHSC เป็น REIT ของเครือ แอล แอนด์ เอช พร็อพเพอร์ตี้ 
ได้สิทธิ์ความเป็นเจ้าของ 
ศูนย์การค้าเทอร์มินอล 21
โดยกอง REIT หรือทรัสต์เพื่อการลงทุนในอสังหาริมทรัพย์ มีลักษณะคล้ายกันกับกองทุน ที่มีทรัพย์สินคืออสังหาริมทรัพย์ และให้ผลตอบแทนแก่นักลงทุนในรูปแบบของเงินปันผล
โดยรายได้ของกอง REIT ก็จะมาจากการปล่อยเช่าอสังหาริมทรัพย์ที่บริหารจัดการอยู่
โดยมีเงื่อนไขว่า กองทุนจะต้องลงทุนในอสังหาริมทรัพย์ไม่น้อยกว่า 75% ของมูลค่าเงินลงทุน และอีก 25% ที่เหลือสามารถลงทุนในทรัพย์สินอื่นได้ เช่น พันธบัตรรัฐบาล หรือเงินฝากธนาคาร
ส่วนอสังหาริมทรัพย์ที่ REIT เข้าไปลงทุนนั้นมีหลากหลายประเภท ไม่ว่าจะเป็น ศูนย์การค้า โรงแรม นิคมอุตสาหกรรม อาคารสำนักงาน รวมถึงโรงงานหรือโกดังสินค้า
แล้วรูปแบบการลงทุนของ REIT มีกี่แบบ ?
คำตอบก็คือ 2 แบบ แบ่งออกเป็น
- Freehold คือ กอง REIT ที่เป็นเจ้าของกรรมสิทธิ์อสังหาริมทรัพย์ และมีรายได้จากการปล่อยเช่าทรัพย์สินเหล่านั้น
รวมถึงอาจได้ประโยชน์จากการเพิ่มขึ้นของมูลค่าที่ดินและสิ่งปลูกสร้าง ซึ่งผู้ลงทุนจะได้รับ เมื่อมีการยกเลิกกองทุน และขายอสังหาริมทรัพย์เหล่านั้นออกไป
- Leasehold คือ การที่กอง REIT ไปเช่าอสังหาริมทรัพย์ แล้วนำมาหาผลประโยชน์
โดยจะจ่ายผลตอบแทนในรูปแบบของเงินปันผล จากกำไรสุทธิที่ได้จากการปล่อยเช่าเช่นกัน
อย่างไรก็ตาม ก็ต้องบอกว่ามูลค่าสินทรัพย์ของ REIT แบบ Leasehold จะลดลงตามอายุคงเหลือของสัญญาเช่าสินทรัพย์ที่ใช้หาผลประโยชน์
โดยมูลค่าประเมินสินทรัพย์ของกองทุนจะค่อย ๆ ลดลงจนเป็นศูนย์ในปีสุดท้าย
คำถามที่ตามมาก็คือ ทำไมบริษัทต่าง ๆ ในตลาดหลักทรัพย์ ถึงขายอสังหาริมทรัพย์ที่ตนเองเป็นเจ้าของ เข้ากอง REIT ?
เหตุผลหลัก ที่บริษัทต้องนำสินทรัพย์ของกิจการมาปล่อยขายเข้ากอง REIT ก็เพราะว่า กิจการต้องการเงินก้อนที่ได้จากการขายหน่วยลงทุนในกอง REIT
- ไปลงทุนในโครงการใหม่
- ใช้เป็นเงินทุนหมุนเวียน 
- นำไปชดใช้หนี้สินของกิจการ
ซึ่งการขายอสังหาริมทรัพย์เข้ากอง REIT ก็เป็นอีกหนึ่งช่องทางในการหาเงินทุนของบริษัท โดยไม่ต้องเสียดอกเบี้ยเงินกู้
ส่วนในมุมของนักลงทุนนั้น การลงทุนใน REIT ทำให้เราได้ลงทุนเฉพาะสินทรัพย์ที่เราสนใจ แทนที่จะต้องไปลงทุนในหุ้นทั้งบริษัท ซึ่งในบางกิจการขนาดใหญ่มีหลากหลายธุรกิจมัดรวมกันอยู่ภายใต้บริษัทเดียว
ซึ่งหากเราต้องการลงทุนในห้างสรรพสินค้าชื่อดัง หรือโรงแรมหรูบางแห่งที่เราใช้บริการเป็นประจำและชื่นชอบ เราก็สามารถลงทุนใน REIT ที่เป็นเจ้าของอสังหาริมทรัพย์เหล่านั้น ได้เหมือนกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-